Man wil dagvaar oor ‘steekwond’ in polisievoertuigArgieffoto ŉ 46-jarige man van die Oos-Kaap wil stappe teen die polisie doen nadat hy na bewering ŉ steekwond opgedoen het terwyl hy in ŉ polisievoertuig was. Jacques Debbes, ŉ inwoner van Joubertina, het verlede week met sy voertuig op die R62-pad gery toe hy ŉ sesjarige kind raakgery het. Die kind is op die toneel dood. Die voorval het die gemeenskapslede ontstig en hulle wou Debbes glo aanval. Volgens James Riley, Debbes se regsverteenwoordiger, het sy kliënt vir sy lewe gevrees terwyl ontstoke gemeenskapslede hom gedreig het. Riley beweer die polisie het geweier om Debbes na veiligheid te vergesel toe hulle by die toneel opdaag. “Dit het die polisie, wat skaars 2.5km van die toneel af was, omtrent ŉ uur geneem om uiteindelik op te daag.” Riley het gesê sy kliënt is in ŉ dubbelkajuitpolisievoertuig gesit, toe een van die groep die deur oopgemaak en Debbes in sy linkerbobeen gesteek het, terwyl ŉ beampte glo langs hom in die voertuig gesit het. “My kliënt is in die teenwoordigheid van ŉ polisiebeampte gesteek en die polisie het absoluut niks daaraan gedoen nie. Sy broer moes hom na ŉ private dokter neem vir mediese behandeling. Die oomblik toe die polisie hom in hul voertuig gesit het, het hy hul verantwoordelikheid geword,” het hy gesê. Volgens Riley het Debbes hom opdrag gegee om ŉ siviele eis teen die polisie en die staat in te stel. Hy sal ook ŉ formele klagte by die onafhanklike polisieondersoek-direktoraat (Opod) indien. “Hy [Debbes] was in ŉ ernstige emosionele toestand ná die voorval en kon nie eens ŉ verklaring by die polisie gaan aflê nie. Ons het aanbeveel dat hy vir sielkundige behandeling gaan,” het Riley bygevoeg. Sers. Majola Nkholi, polisiewoordvoerder, het die ongeluk bevestig en gesê die polisie ondersoek ŉ saak van strafbare manslag en dat die bestuurder [Debbes] nie in hegtenis geneem is nie. “Die gemeenskapslede het oproerig geraak en wou die bestuurder aanrand. Die polisie het hom vir sy eie veiligheid weggeneem. ŉ Strafbare manslagsaak word nog verder ondersoek,” het Nkoli gesê. Nkoli het gesê dat nie een van die polisiebeamptes op die toneel gesien het hoe Debbes in die been gesteek is nie. “Ons het hom ingelig dat hy die reg het om ŉ klag in te dien, maar tot dusver het hy dit nog nie gedoen nie,” het Nkholi gesê.